Čini se da bi sljedećeg tjedna trebala završiti Dinamova potraga za lijevim bekom. Naši izvori kazuju da će hrvatski prvaci u svoju svlačionicu dovesti kapetana španjolskog drugoligaša Malage, 24-godišnji Urugvajac Federico Ricca trebao bi biti novi lijevi bek! Po onome što saznajemo, sportski direktor Zoran Mamić u ponedjeljak bi trebao odletjeti za Španjolsku i ako sve bude u redu dogovoriti posao oko igrača, koji je ubilježio i jedan nastup za reprezentaciju Urugvaja.

Izbornik Oscar Tabarez ubacio ga je u momčad prije nešto više od dvije godine u prijateljskoj utakmici protiv Irske. Dobio je 28 minuta, ali igrao je na poziciji desnog beka, a ušao je umjesto Maxija Pereire. Realno, teško je u reprezentaciji Urugvaja bilo uhvatiti mjesto na lijevom beku, jer je tamo uvijek igrao Martin Caceres, koji je za Urugvaj skupio 93 utakmice.

Getty Images Federico Ricca (desno)

Federico Ricca po Transfermarktu vrijedi 2,5 milijuna eura, ugovor s Malagom veže ga do ljeta 2020. godine. Naši izvori tvrde da Malaga za njega traži 2 milijuna eura, što je dosta velika cifra za Modre. Naime, Modri još osim Rrahmanija nisu prodali niti jednog igrača, pa je pomalo rizično ulaziti u poslove prije jačih izlaznih transfera, no ipak je izvjesno da će biti prodani Livaković i Olmo, što znači da će se blagajna napuniti. Pa bi se onda i mogla isplatiti ta cifra za Urugvajca.

Getty Images Federico Ricca u urugvajskom dresu

Po onome što smo naučili, Ricca je u Malagi imao godišnju plaću od oko 500 tisuća eura, a u Dinamo bi mu bila negdje oko 600 tisuća eura, što bi značilo da bi bio jedan od najplaćenijih igrača u plavoj svlačionici. No, s obzirom da se radi o očito dobrom igraču jer je kapetan Malage i bivši urugvajski reprezentativac, a još je u mladim godinama, takva plaća nije pretjerana.

Kažu nam naši izvori da je Ricca, osim toga što je odličan lijevi bek, poznat i po svojim liderskim sposobnostima, što vjerojatno potvrđuje činjenica da je kapetan kluba. Zanimljiva jest i činjenica da je za Malagu ove sezone kao lijevi bek postigao pet pogodaka i tri puta asisitirao. Sjajna je to napadačka statistika za momka koji igra u obrani. E, sad valja vidjeti hoće li se taj transfer ostvariti...